kardosdrur/scandi-wiki huggingface dataset:
Lyngby Søndre Mølle

Lyngby Søndre Mølle er en af de to vandmøller i Kongens Lyngby (Lyngby Mølle) på Lyngby Hovedgade.

Søndre mølle er den oprindelige mølle, der omkring 1762 blev udvidet med den nordre mølle.
Lyngby Mølle nævnes første gang 1492, men kan være langt ældre. Både den nordre og søndre mølle ses på et kort tegnet af Jean Marmillod i 1765 i forbindelse med anlæggelse af Kongevejen.

Den gamle søndre møllebygning brændte i juli 1902 og blev totalt ødelagt.
Året efter blev den genopført af Dansk Gardin & Textil Fabrik i en national-romantisk byggestil med Valdemar Ingemann som arkitekt.

Denne mølle havde ikke et stort vandhjul på gavlen, men i stedet en turbine, der ikke kan ses udefra.
Fra 1950 til 1980 drev forpagter Iver Madsen møllen.
I dag er der en forretning som sælger økologiske varer (tidligere drevet af Svanholm Storkollektiv).

I modsætning til Lyngby Nordre Mølle har Søndre Mølle ikke været fredet, men i 2012 arbejdede Kulturstyrelsen med en fredning af bygningen. Lyngby-Taarbæk Kommune var dog bekymret for merudgifterne til vedligholdelsen i forbindelse med en fredning.

Referencer

Eksterne kilder/henvisninger 
 Jan Møller, Mølleåen, Forlaget Cicero, 1992. 
 Folder  om Mølleåen
 Net og Natur: Lyngby Mølle 
 Finn Solgård, Lise Skjøt-Pedersen, Jeppe Tønsberg, Lyngby Hovedgade. Registrant over Hovedgadens bygninger, Historisk-topografisk Selskab for Lyngby-Taarbæk Kommune, 1996, .

Søndre Mølle
Bygninger, konstruktioner og anlæg i Lyngby-Taarbæk Kommune
Vandmøller i Danmark
Cylindrisk koordinatsystem

Et cylindrisk koordinatsystem også kaldet et semipolært koordinatsystem, er en type af koordinatsystem indenfor matematikken som udvider idéen for de todimensionale polære koordinater. Denne type af koordinater er primært velegnet til at fremstille cylindere i tre dimensioner.

Tilsvarende for de polære koordinater i det todimensionale tilfælde, udvides denne type af koordinatsystem som sagt ved at tilføje en højde til hver af koordinaterne. Dermed kræver det altså tre parametre for at kunne angive et specifikt punkt. Disse er henholdsvis ρ, som angiver afstanden fra origo til det pågældende punkt. φ som angiver vinklen i forhold til x-aksen i xy-planen. Samt h, som altså angiver den retvinklede afstand fra xy-planen til punktet, op ad z-aksen. Definitionen på punkterne bliver da således:

Eksempel 
Som allerede nævnt har denne type af koordinater sin styrke i fremstillingen af cylindere, som der her vil blive vist et eksempel på. Man skal således have parametrene til at løbe mellem nogle definerede grænser, så lad os sige at vi ønsker en massiv halvcylinder, med radius 2, og højden 4.

Retvinklede koordinater til semipolære koordinater 
Ligesom for to dimensioner er det altså muligt at transformere sine kartesiske koordinater til cylindriske koordinater. Dette gøres på følgende måde:

Jacobideterminant 
Indenfor de semipolære koordinater, kan det lade sig gøre at bestemme Jacobi-determinanten generelt. Dette gøres ved at opstille definitionerne på koordinaterne som vi allerede har gjort, og dernæst opstille det vi kalder Jacobi-matricen. Man kan altså forestille sig at man opstiller definitionerne på koordinaterne i tre søjler i en matrix, for derefter at differentiere første søjle med hensyn til ρ, anden søjle med hensyn til φ og tredje søjle med hensyn til h. Når alt dette er gjort, opstår følgende matrix, som altså som sagt kaldes Jacobi-matricen:

Det er altså denne matrix vi tager determinanten af, når vi finder jacobi-determinanten:

Jacobi-determinanten for semipolære koordinater er altså ganske enkelt ρ.

Koordinatsystemer

de:Polarkoordinaten#Zylinderkoordinaten
fi:Koordinaatisto#Sylinterikoordinaatisto
ro:Coordonate polare#Coordonate cilindrice
Skede (hylster)

En skede er et hylster til et sværd, en kniv eller et tilsvarende blankvåben. Det bruges til at bære våbenet, til at beskytte det og for at forhindre skader, når det bliver båret. Udsmykkede skeder har desuden tjent dekorative og representative formål. Et kendt historisk eksempel er skederne til de tyske rigssværd, som er en del af de tyske kronregalier.

Simple skeder blev oprindeligt fremstillet af forskellige materialekombinationer. Det kunne være træ omviklet med læder eller stof, eller læder forstærket med metal. Metal omkring skedens munding sørgede for, at skeden ikke blev beskadiget, når klingen blev trukket eller sat i. En metalforstærkning om skedens spids forhindrede, at klingespidsen blev stødt gennem skedens materiale.

I det 19. århundrede var skeder af rent metal populære, selvom de hurtigt gjorde våbnene sløve.

Oftest blev skeden båret i et bælte, f.eks. et sværdbælte om hoften, eller et bælte over skulderen, tværs over ryggen.

Skeden til en japansk katana hedder en saya. Det er en del af den traditionelle japanske sværdmontage kaldet koshirae.

Våben
Muggler

Muggler er et udtryk fra J. K. Rowlings Harry Potter-serie.

En muggler er en person uden magiske evner, som ikke er medlem af en magisk familie. Hvis en person er af troldmandsslægt, men ingen magiske evner har, så kaldes vedkommende en fuser. Hvis en person er af mugglerslægt men selv er troldmand eller heks, kaldes denne mugglerfødt eller ved skældsordet mudderblod. Et eksempel på en mugglerfødt kunne være Hermione Granger, som er født som heks af to mugglere.

Indenfor geocaching anvendes betegnelsen muggler om en ikke-geocacher, altså en person som ikke er bekendt med geocaching.

Harry Potter

de:Begriffe der Harry-Potter-Romane#Muggel
Signe Muusmann

Signe Muusmann (født 1978) er en dansk radio- og tv-vært.

Signe begyndte i 1999 som en del af DR’s vækstlag. DR's vækstlag er en art 'mesterlære' for kommende programværter, hvor hun blandt andet gik på hold med Adam Duvå Hall og Simon Jul Jørgensen. Derefter arbejdede hun på diverse børne- og ungdomsprogrammer samt radioprogrammet De Professionelle.

I 2005 var hun vært i tv-programmet SommerSummarum sammen med Nicolai Hansson.
I 2006 afløste hun Andrea Elisabeth Rudolph som vært på Morgenhyrderne på Radio 100FM, som hun havde, indtil showet blev nedlagt i efteråret 2007. Efter dette forlod hun radiostationen for et job hos TV 2.

Den 14. oktober 2009 blev det offentliggjort, at hun blev den nye vært i X-Factor på DR1. Hun var vært på programmet i én sæson.

I dag er hun radiovært på P7 Mix med programmet Morgenmix fra kl 7:00 til 9:00 i hverdagene.

Referencer

Eksterne henvisninger 
 

Studieværter fra Danmark
Ansatte ved TV 2
Ansatte i DR
Qin-dynastiet

Qin-dynastiet (秦朝, 221 – 207 f.Kr.) er et kinesisk dynasti, der fulgte efter Zhou-dynastiet (ca. 1100 – 256 f.Kr.) og blev efterfulgt af Han-dynastiet (206 f.Kr. – 220 e.Kr.) i Kina.

Ordet Qin er en af flere mulige oprindelser til det vestlige landenavn Kina.

Kinas samling i år 221 f.Kr. under den første kejser, Qin Shi Huangdi (秦始皇帝, 259-210 f.Kr.) markerede begyndelsen af det kejserlige Kina, en periode som skulle vare frem til Qing-dynastiets endelige sammenbrud i 1912. Qin-dynastiet efterlod sig en centraliseret og bureaukratisk stat, som blev videreført af alle efterfølgende dynastier.

Qin-staten var en del den store Zhou-stat. Da Zhou-riget faldt, fik Qin mulighed for ekspansioner, og landet blev den største magt i den vestlige del af det tidligere Zhou-rige. I 247 f.Kr. steg Kong Zheng på tronen med hjælp fra sine to rådgivere, Lü Buwei og Li Si. Kong Zheng var på dette tidspunkt kun 9 år. Qin-staten erobrede de omkringliggende riger og blev et mægtigt rige (fra 221 f.Kr.). Kong Zheng udråbte sig selv til den første kejser af Kina i 221 f. Kr. og tog navneforandring til Shi Huangdi. Shi betyder første, altså den første kejser, og Huangdi betyder ophøjede kejser, men huang er også et betegnelse, som man brugte om tre legendariske helte fra fortiden, dem, der "grundlagde" Kina, og Di er det nærmeste, man kom det guddommelige. (I Shang-riget dyrkede man en gud ved navn Di. Det var den højeste af guderne.) Så navnet henviste ikke bare til den første suveræne kejser, men også til noget overmenneskeligt.

Kinas kejserdynastier
André Maurois

André Maurois (født 26. juli 1885 i Elbeuf ved Rouen, død 9. oktober 1967 i Neuilly-sur-Seine, oprindelig Émile Salomon Wilhelm Herzog) var en fransk forfatter, litterat og historiker, fra 1938 medlem af Académie française.

Værker 
 Les silences du colonel Bramble (1918) (dansk Oberst Brambles Messe København: Aschehoug 1950)
 Les discours du docteur O'Grady
 Nouveaux discours du docteur O'Grady (1947)
 La machine à lire les pensées
 Climats
 Les Roses de septembre
 Le Peseur d'âmes
 Voyage au pays des Articoles
 Ariel, ou la vie de Shelley
 Prométhée, ou la vie de Balzac
 Olympio, ou la vie de Victor Hugo
 La vie de Disraeli
 Lettre à un jeune homme
 Lélia ou la vie de George Sand

Eksterne henvisninger 

Romanforfattere fra Frankrig
Historikere fra Frankrig
Biografiforfattere fra Frankrig
Børnebogsforfattere fra Frankrig
Litteraturkritikere fra Frankrig
Franskmænd i 1900-tallet
Mark David Chapman

Mark David Chapman (født 10. maj 1955 i Texas) er en amerikansk mand, som skød og dræbte det tidligere Beatles-medlem John Lennon den 8. december 1980 uden for John Lennons hjem i New York. Da han havde skudt John Lennon, satte han sig på en bænk og læste i bogen Forbandede Ungdom.

Chapman har ved otte lejligheder siden 2000 søgt om prøveløsladelse – alle gange har det været forgæves.. Senest i august 2014 hvor det vurderedes at han havde risiko for tilbagefald, og at offerets pårørende havde udtrykt bekymring for deres sikkerhed i tilfælde af hans løsladelse. Han kan først igen ansøge i 2016.

John Lennons enke, Yoko Ono, har i forbindelse med Chapmans forsøg på løsladelse sagt, at hverken hun eller John Lennons sønner – Julian Lennon og Sean Lennon – ville føle sig trygge, hvis Chapman blev løsladt.

Referencer 

Mordere fra USA
Personer fra Texas
John Lennon
Torsbjerg Mose

Torsbjerg Mose eller Thorsbjerg Mose (på angeldansk: Tåsbjerre) er en tidligere skovmose i Sydslesvig. Den ligger cirka fem km nord for Slien. Mosen havde i jernalderen stor betydning som helligt sted for Angels befolkning. De ofrede her våben, tøj, smykker eller mønter til guderne. 

Udgravninger fra 1858 til 1861 var de første større moseudgravninger overhove­det. De blev ledet af arkæologen Conrad Engelhardt fra Flensborg. Han stiftede i 1852 på den danske regerings foranledning et museum med fund fra Torsbjerg og Nydam Mose i Flensborg (Flensborgsamlingen).

Thorsbjerg i den nordlige udkant af Sønder Brarup er i dag en lille sø. I jernalderen var søen offerplads, hvor den omkringboende befolkning gennem generationer ofrede til guderne. Et par gange omkring 400 e. Kr. ofrede de også store mængder våben; sikkert som tak for en sejr over en fjendlig hær.

Fundet bestod fortrinsvis af sværd, lanser, spyd, langbuer, træskjolde, hjelme, værktøj, tøj, vogndele, lerkar og landbrugsredskaber som høstredskaber. Lerkarrene og nogle af smykkerne stammer fra fredelige frugtbarhedsofre. Her lå flere hæres ituslåede udrustning. På en skjorte var spor efter dræbende stik.

Ringbrynjer er i flere tilfælde fundet nedlagt i lerkar sammen med to ornamenterede brystplader. De var af bronze beklædt med forgyldt sølv og blev båret parvis på brystet som værdighedstegn.

I Thorsbjergfundet indgik to hjelme, den ene af bronze, den anden af sølv. Sølvhjelmen har ansigtsmaske med udskæring til øjne, næse og mund. Kraniekalotten dækkedes af en flettet sølvhue. Ringbrynjerne og hjelmene har formodentlig tilhørt officerer og hærledere. De var til hest, og Thorsbjergfundet indeholder også rideudstyr med kostbart hovedtøj.

Fundene kan i dag ses på Gottorp Slot i Slesvig By og på Nationalmuseet i København.

Se også 
 Nydam Mose på Sundeved

Ekstern henvisning 
 Torsbjerg og Nydam (Artikel i tidskriften Slesvigland)
  Suzana Matešić: Runeindskrifter fra mosen (tysk tekst) 

Danmarks historie
Skandinavisk jernalder
Sønder Brarup
Angel
Štip

Štip (Штип) er en by i den østlige del af Makedonien. Den ligger 86 km fra hovedstaden Skopje og 40 km fra byen Veles. Byen ligger 300 meter over havets overflade og er blandt de ældste i Makedonien. Den dækker et område på 810 km².

Štip nævnes første gang i det 1. århundrede i tiden under den romerske hersker Tiberius (år 14-37) som Peonisk (Peonia) by under navnet Astibo. Efter delingen af Romerriget tilfaldt Štip den østlige del af riget i Byzans under navnet Estipion.

Med ankomsten af slaverne sidst i det 6. århundrede og starten af det 7. århundrede bosatte den slaviske stamme Sagudati sig i Bregalnička-dalen. Byen blev en del af den tidlige makedonske stat under Tsar Samoil og til dennes nederlag (969-1018). Derefter blev byen erobret af Byzans i starten af det 13. århundrede; siden af bulgarerne, og efter slaget ved Velebuz blev den erobret af den serbiske konge Stefan Dečanski. Endelig, i året 1382, faldt byen under tyrkerne, som døbte den Istip. 

Štip indeholder mange kulturelle monumenter fra de forskellige perioder, som alle vidner om byens historie.

Kilde 

 Blanding af forskellige makedonske skolebøger

Byer i Nordmakedonien
Tetovo

Tetovo (, ;  eller Tetovë; ) er en by i den nordvestlige del af Nordmakedonien, for foden af Šar Planina /Mali Sharr (Šar-bjerget), i den nedre del af Polog-dalen. Byen ligger 42 km fra hovedstaden Skopje og 24 km fra byen Gostivar. Tetovo er delt i to dele af floden Pena, som kommer fra Šar-bjerget.

Byens historie 

Byen er dateret helt tilbage fra den antikke makedonske tid og kendt med navnet Euneum.
Byen har virket som en hovedlandsby i  området Polog.
Polog har oprindelig været en sø, som nu er udtørret, mellem de omliggende bjerge bl.a. Šar Planina

Tetovo er i dag en voksende Makedonsk by. Den islamiserende politik i det Tyrkiske Rige gjorde sig især gældende i starten og midten af 1800 tallet. 

Under den osmaniske rige konverterede langt de fleste albanere til Islam. Muslimske og kristne Makedonere har hovedsageligt levet i harmoni, hvilket har været områdets styrke. Der har derfor siden Makedoniens selvstændighed i 1991 også været en væsentlig økonomisk fremgang i området.

Tetovo har i dag omkring 70.000 indbyggere, og sammen med omkringliggende landsbyer op mod 100.000 mennesker. 

Makedonske Albanere deler  historie  med Albanien og Kosovo. Tetovo området, og det vestlige Makedonien,  udgør i dag officielt 45% af Makedoniens indbyggertal. Makedoniens mindretalspolitik tillader befolkningsgruppers modersmål som officielt sprog (som suplement til Makedonske sprog), i kommuner hvor de etniske minoriteter udgør mere end 20% og derfor er albansk sprog også officielt her.

Tetovo ligger ved  foden af Sharris/Šar Planina , og fra byen er der 6 km op til skiområdet Popova Shapka/Kodra e dielit.

Landsbyer i Tetovo-området 

Orasha, Jazince, Rogacevo, Staro Selo, Vratnica, Beloviste, Odri, Dobroste, Neraste, Glodji, Prsovce, Jegunovce, Raotince, Janciste, Preljubiste, Tudence, Podbredje, Zilce, Siricino, Semsovo, Ozormiste, Palatica, Sarakino, Zelino, Qiflik, Deberce, Lerce, Ratae, Varvara, Tearce, Sllatina, Lesok, Neprosteno, Dzepciste, Poroj, Celopek, Miletino, Falise, Kopacindoll ,Sipkovica, Lisec, Debarca, Recica e Vogel, Recica e Madhe, Kallnik, Pallcishte, Kamenjane, Bogovinje, Pirok, Gajre.

Referencer 
Officielt websted  

Byer i Nordmakedonien
Flora (bog)

En flora er en bog, der giver en faglig og systematisk beskrivelse af plantelivet (floraen) i et område. En dansk flora er altså en systematisk beskrivelse af plantelivet i Danmark. En flora kan dog også være afgrænset ud fra mere snævert botaniske synspunkter, sådan at man kan finde f.eks. en mosflora, en orkidéflora eller en flora over stargræsser.

Ofte medtager de geografisk afgrænsede flora'er kun karplanter (bregner, nåletræer, tokimbladede og enkimbladede), mens man udelader mosser, ulvefodsplanter, padderokker og alger.

Floraværker kan være udstyret med mere eller mindre velillustrerede bestemmelsesnøgler, sådan at man – i princippet – kan finde frem til navnet på den plante, man står med.

Danske floraer 
 Flora Danica
 Marjorie Blamey (ill.) og Christopher Grey-Wilson (tekst): Gyldendals Middelhavsflora, 2000 
 Alistair Fitter: Felthåndbog over Nordeuropas Flora, 1987. 
 Signe Frederiksen, Finn N. Rasmussen og Ole Seberg (red.): Dansk flora, 2006 
 Alan Mitchell: Træer i Nordeuropa, 1977. 
 Bo Mossberg og Lennart Stenberg: Den store nordiske flora, 1999.

Andre floraer 

 Grønlands Flora
 Flora of North America

Se også 
 Bibliografi for plantekendskab

Botanik
Ronald S. Lauder

Ronald S. Lauder (født 26. februar 1944 i New York) er en amerikansk forretningsmand, medborgerleder, filantrop og kunstsamler. Ifølge Forbes er Lauder én af verdens rigeste personer med en anslået formue på 2,7 milliarder dollars (2005). Han er søn af Estée Lauder.

I juni 2006 købte han Gustav Klimts maleri Portræt af Adele Bloch-Bauer I for 135 millioner dollars, hvilket på det tidspunkt var det hidtil højeste pris der er betalt for et maleri.

Eksterne henvisninger 

Erhvervsfolk fra USA
Filantroper fra USA
Samlere
Personer fra New York
Jøder fra USA
Gladiator (film)

Gladiator er en amerikansk film fra 2000 instrueret af Ridley Scott. I hovedrollerne ses Russell Crowe og Joaquin Phoenix med Connie Nielsen i en større birolle. Filmen blev en succes både blandt kritikerne og kommercielt og vandt en lang række priser. Heriblandt flere Oscar-statuetter som prisen for bedste film.

Handling 

Maximus (Russel Crowe) er general i den romerske hær under Marcus Aurelius. Marcus Aurelius er døende og beslutter at overlade tronen til Maximus frem for sin søn Commodus (Joaquin Phoenix). Commodus finder ud af det, inden det bliver offentliggjort. Derfor sørger han for at Maximus og hele hans familie bliver dræbt. Det lykkedes for Maximus at slippe fri, men han ender inden længe som gladiator. Som den dygtige soldat han er, får han stor succes som gladiator, og inden længe kommer han til Colosseum i Rom for at kæmpe foran den nye kejser, Commodus. Inden længe kommer det til en regulær magtkamp mellem Commodus og Maximus, på trods af at den ene er kejser og den anden er gladiator. Commodus er ikke i stand til at styre Maximus, da han har folkets opbakning på grund af sine evner som gladiator. Til sidst udfordrer Commodus Maximus til en kamp mand mod mand i Colosseum. En kamp der ender med at de begge dør, dog først efter at Maximus har sagt at Romerriget skal vende tilbage til demokratiet.

Medvirkende 
 Russell Crowe – Maximus Decimus Meridius
 Joaquin Phoenix – Commodus
 Connie Nielsen – Lucilla
 Richard Harris – Marcus Aurelius
 Oliver Reed – Proximo
 Djimon Hounsou – Juba
 Derek Jacobi – Gracchus
 Sven-Ole Thorsen – Tigris of Gaul

Eksterne henvisninger 
 

Amerikanske film fra 2000
Actionfilm fra USA
Engelsksprogede film
Film instrueret af Ridley Scott
Oscar for bedste film
Golden Globe for bedste film - drama
Historiske film fra USA
Tate Modern

Tate Modern er Det Forenede Kongeriges nationale museum for moderne kunst i London og er sammen med Tate Britain, Tate Liverpool og Tate St. Ives en del af Tate Gallery.

Gallerierne ligger i det tidligere Bankside kratværk, som var designet af Sir Giles Gilbert Scott, og som er bygget i to etaper mellem 1947 og 1963. Kraftværket lukkede i 1981. Bygningen blev konverteret af arkitekterne Herzog & de Meuron og er 99 m højt. Siden åbningen den 12. maj 2000 har det været en meget populær attraktion for lokale og turister. Der er gratis adgang.

De permanente samlinger i Tate Modern fremvises på tredje og femte sal, mens fjerde huser midlertidige udstillinger. Da galleriet åbnede i 2000 blev samlingerne ikke fremvist i kronologisk orden, men var arrangeret i fire brede grupper: Historie/Hukommelse/Samfund; Nøgen /Action/Krop; Landskab/Materie/Miljø og Still Life/Object/Real Life. Det var nødvendigt for ikke at fremvise museets store huller i samlingerne som et resultat af en meget konservativ indkøbspolitik i første halvdel af det 20. århundrede. Den første omarrangering af billederne i 2006 har opløst de tematiske grupper og selv om det viser hullerne i samlingen har den været mødt med kritikerros.

Turbinehallen er syv etager høj med 3.400 m2 gulvplads. Den bruges til at fremvise specialudstillinger af nutidskunst mellem oktober og marts i en serie sponsoreret af Unilever. Serien var planlagt til galleriets første fem år, men populariteten af serien har medført en udvidelse til 2008.

Kunstnerne der har fremvist nutidskunst er: 
 2000 — Louise Bourgeois — Maman, I Do, I Undo, I Redo
 2001 — Juan Muñoz — Double Bind
 2002 — Anish Kapoor — Marsyas
 2003 — Ólafur Elíasson — The Weather Project
 2004 — Bruce Nauman — Raw Materials
 2005 — Rachel Whiteread — Embankment

En populær indgang til Tate Modern er via St Paul's Cathedral og London Millennium Bridge. Den nærmeste London Underground station er Southwark, selv om Blackfriars tube station og en kort gåtur over Blackfriars Bridge ofte er mere praktisk.

Der er også en flodbåds ankerpladslige udenfor galleriet kaldet Bankside Pier med forbindelse til Docklands og Greenwich samt en Tate to Tate service, som forbinder Tate Modern med Tate Britain via London Eye.

En planlagt udvidelse til fotografi og videokunst på sydsiden af bygningen også tegner af Herzog & de Meuron vil forøge udstillingsarealet med 60 %. Projektet vil koste mere end £100 mio. og er planlagt til at åbne i 2012.

Galleri

Referencer

Eksterne henvisninger 
 Tate Moderns hjemmeside 
 Gallery plan 
 Quicktime VR af Tate Modern fra Millenium Bridge

Kunstmuseer i London
Museer etableret i 2000
Bijeljina

Bijeljina er en by i Republika Srpska i Bosnien Herzegovina med  indbyggere.

Byen nævnes første gang i memoirerne af præsten Dukljanin hvor han nævner at grev Bele-Pavlimir besejrede ungarere i "dalen Belina". Bijeljina nævnes også den 3. marts 1446, da en handelsmand fra Dubrovnik blev røvet her.

Bijeljina har i de sidste 500 år udskiftet den komplette befolkning. Første gang var det ved ankomsten af tyrkerne i 1520 og den anden gang ved ankomsten af Østrigerne i 1716.

Serberne fra denne område støttede opstanden anført af Karadjordjević, men den mislykkedes og serberne fra området led en stor nederlag i forsøget at befri serberne fra tyrkerne i tiden fra 1875-1878.

Før krigen boede der mange bosniakker i byen, men langt de fleste af dem er blevet fordrevet.

Referencer

Eksterne henvisninger 

Byer i Bosnien-Hercegovina
Sky Lopez

Sky Lopez (født 23. december 1975 i Stillwater, Minnesota) er en tidligere amerikansk pornomodel, som nu er Hiphop musiker. Hun kaldes også ofte blot Sky.

Siden hun begyndte i pornoindustrien i 1999, har Lopez både instrueret og spillet med i pornofilm og været Vivid Girl.

På trods af hendes popularitet og hendes status som en af de mest eksotiske modeller i industrien besluttede Sky Lopez at trække sig tilbage i 2005.

Eksterne links 
 Sky Lopez på MySpace 
 

Pornoskuespillere fra USA
Pornomodeller fra USA